CELEX: 52021PC0211
Language: fi
Date: 2021-04-29
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Tanskalle soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti

EUROOPAN KOMISSIO
            Bryssel 29.4.2021
            COM(2021) 211 final
            2021/0110(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            luvan antamisesta Tanskalle soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Energiatuotteiden ja sähkön verotusta säännellään unionissa energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetulla neuvoston direktiivillä 2003/96/EY
                     1
                  , jäljempänä ”energiaverodirektiivi” tai ”direktiivi”.
               
               
                  Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.
               
               
                  Tanskalle on 19. kesäkuuta 2015 annetulla neuvoston täytäntöönpanopäätöksellä 2015/993/EU
                     2
                   myönnetty lupa soveltaa alennettua verokantaa sähköön, joka toimitetaan suoraan satamissa laiturissa oleville aluksille, ei kuitenkaan yksityisille huvialuksille
                     3
                  , jäljempänä ”maasähkö”.
               
               
                  Tämän ehdotuksen tarkoituksena on jatkaa Tanskan esittämän pyynnön mukaisesti sille annetun luvan voimassaoloa, sillä nykyisen poikkeuksen voimassaolo päättyy 18. kesäkuuta 2021. 
               
               
                  Tanskan viranomaiset ovat ilmoittaneet komissiolle 5. toukokuuta 2020 päivätyllä kirjeellä aikomuksestaan jatkaa nykyisen toimenpiteen soveltamista 17. kesäkuuta 2027 asti. Lisätietoja on toimitettu 16. helmikuuta 2021 päivätyllä kirjeellä.
               
               
                  Tanskan viranomaiset haluavat jatkossakin soveltaa maasähköön alennettua valmisteverokantaa, joka on 0,4 Tanskan äyriä, jäljempänä ”äyri” kilowattitunnilta (noin 0,535 euroa megawattitunnilta
                     4
                  ). Pyynnön toimittamisen ajankohtana ehdotettu verokanta oli energiaverodirektiivissä säädetyn yrityskäyttöön tarkoitetun sähkön vähimmäisverokannan mukainen. Direktiivin 13 artiklassa säädetään 5 prosentin sallitusta poikkeamasta niiden jäsenvaltioiden osalta, joissa ei käytetä rahayksikkönä euroa.
               
               
                  On syytä muistaa, että energiaverodirektiivin 13 artiklassa jäsenvaltiot velvoitetaan tarkistamaan vuosittain, että kansallisena valuuttana ilmaistut verokannat ovat direktiivin vähimmäisverokantojen mukaisia. Tarkistuksessa käytetään Euroopan unionin virallisessa lehdessä lokakuun ensimmäisenä työpäivänä julkaistuja valuuttakursseja. Jäsenvaltiot voivat säilyttää vuosittaisen mukautuksen aikaan voimassa olevat verotuksen määrät vain siinä tapauksessa, että näiden euroina ilmoitettujen verotason määrien muuntamisesta kansallisena valuuttana ilmoitettavaksi verotasoksi aiheutuva verotason nousu on alle viisi prosenttia tai alle viisi euroa, joista huomioon otetaan kulloinkin alhaisempi määrä.
               
               
                  Poikkeuksen pyydetty voimassaoloaika koskee 18. kesäkuuta 2021 ja 17. kesäkuuta 2027 välistä aikaa, eli se on jatkoa nykyiselle poikkeukselle ja energiaverodirektiivin 19 artiklan mukaisen enimmäismääräajan mukainen.
               
               
                  Veronalennuksella pyritään edistämään maasähkön käyttöä. Maasähkön käytön katsotaan olevan ympäristön kannalta vähemmän haitallinen tapa tyydyttää sähkön tarve satamissa laiturissa olevilla aluksilla verrattuna laivapolttoaineiden polttamiseen tällaisilla aluksilla. Toimenpiteellä vähennetään laiturissa olevien alusten ilmansaastepäästöjä. 
               
               
                  Veronalennuksessa maasähköön sovellettava verokanta alennetaan 0,4 äyriin kilowattitunnilta, kun se muuten olisi 89,2 äyriä kilowattitunnilta (vuoden 2020 tariffi).
               
               
                  Toisaalta energiaverodirektiivin 14 artiklan 1 kohdan c alakohdan mukaan jäsenvaltioiden on vapautettava verotuksesta energiatuotteet, joilla tuotetaan sähköä satamassa laiturissa olevilla aluksilla, sekä tällaisissa aluksissa tuotettu sähkö. Lisäksi jäsenvaltiot voivat direktiivin 15 artiklan 1 kohdan f alakohdan nojalla vapauttaa verotuksesta sähkön, joka tuotetaan aluksilla sisävesillä liikennöimistä varten. Tanska vahvisti tämän jälkimmäisen harkinnanvaraisen vapautuksen saattamisen osaksi kansallista lainsäädäntöään.
               
            
            
               Tanska aikoo soveltaa alennettua verokantaa kaikkiin vähintään 380 voltin maasähkön toimituksiin aluksille, joita käytetään kauppamerenkulussa. Tanskan viranomaiset katsovat tällä rajalla voitavan varmistaa se, että ehdoton enemmistö kansainvälisessä liikenteessä käytettävistä aluksista ja kansallisessa liikenteessä käytettävistä suuremmista aluksista kuuluu ehdotetun alennuksen piiriin. Tällaisten alusten katsotaan aiheuttavan suurimman osan päästöistä, joita syntyy apumoottoreiden käytöstä aluksen ollessa satamassa laiturissa. Verokannan alennusta ei sovelleta, jos alusta käytetään yksityisiin tarkoituksiin tai jos se on ylösmakaava tai poistettu käytöstä pitkäaikaisesti.
            
            
               
                  Maasähkön käyttö aluksilla ei ole kuitenkaan pakollista.
               
            
            
               Tanskan viranomaiset katsovat, ettei toimenpiteellä ole vaikutusta kilpailuun, koska kaikki Tanskan satamissa laiturissa olevat alukset (lukuun ottamatta yksityiskäytössä olevia) voivat soveltaa sitä. 
            
            
               Tanskan viranomaiset katsovat, ettei maasähkön veronalennus aiheuta merkittävää kilpailuetua maasähköä käyttäville liikenteenharjoittajille aluksella tuotettavaa sähköä käyttäviin liikenteenharjoittajiin nähden. Edes täysi vapautus ei useimmissa tapauksissa alentaisi maasähkön käyttökustannuksia aluksilla tapahtuvan sähköntuotannon käyttökustannuksia alemmaksi. 
            
            
               Tanskan viranomaiset ovat ilmoittaneet komissiolle, että ne odottavat veronalennuksesta aiheutuvan vuosittain noin 15 miljoonan Tanskan kruunun (2 miljoonaa euroa) suuruiset verotulojen menetykset. Oletus perustuu arvioon, jonka mukaan risteilyalukset kuluttivat sähköä Tanskan satamissa vuonna 2008 noin 16,9 miljoonaa kilowattituntia, joka vastaa 15 miljoonan Tanskan kruunun vuotuisia talousarviomenoja. Tanskan viranomaiset toteavat, että maasähkön käyttöä koskeviin ilmoituksiin liittyy paljon epävarmuutta.
            
         
         
            
               Toimenpide myönnetään verohelpotuksena, joka vähentää maasähköstä aiheutuvaa verorasitusta.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Direktiivissä 2003/96/EY ja etenkin sen 14 artiklan 1 kohdan c alakohdassa säädetään pakollisesta verovapautuksesta, joka koskee aluksilla käytettäviä energiatuotteita sekä niillä tuotettavaa sähköä. Direktiivin 5, 15 ja 17 artiklassa säädetään jäsenvaltioiden mahdollisuudesta soveltaa verojen eriyttämistä, kuten verovapautuksia ja veronalennuksia, tiettyihin sähkön käyttötapoihin. Näissä säännöksissä ei kuitenkaan sellaisenaan säädetä maasähkön veronalennuksista.
               
               
                  Toimenpiteessä on kyseessä valtiontuki, ja se kuuluu asiaa koskevan EU-lainsäädännön ja erityisesti komission asetuksen (EU) N:o 651/2014
                     5
                   soveltamisalaan.
               
            
            
               Energiaverodirektiivin säännökset
            
            
               
                  Direktiivin 2003/96/EY 19 artiklan mukaisen toimenpiteen arviointi
               
               
                  Direktiivin 19 artiklan 1 kohdan ensimmäisessä alakohdassa säädetään seuraavaa: 
               
               
                  Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.
               
               
                  Tarkasteltavana olevalla veronalennuksella Tanskan viranomaiset pyrkivät edistämään sitä, että satamassa laiturissa olevat alukset täyttävät sähköntarpeensa ympäristöä vähemmän vahingoittavalla tavalla, mikä parantaisi paikallista ilmanlaatua. Komissio on jo suositellut maasähkön käyttöä laiturissa olevilla aluksilla tuotettavan sähkön vaihtoehtona ja näin tunnustanut maasähkön ympäristöhyödyt
                     6
                  .
               
               
                  Mahdollisuutta ottaa käyttöön maasähköä koskeva edullinen verokohtelu voidaan suunnitella direktiivin 19 artiklan nojalla, koska sen tarkoituksena on antaa jäsenvaltioille lupa ottaa käyttöön muita vapautuksia tai alennuksia erityisistä politiikkaan liittyvistä syistä. 
               
               
                  Tanska on pyytänyt, että toimenpidettä sovelletaan 19 artiklan 2 kohdassa sallittu enimmäisaika eli kuusi vuotta. Poikkeuksen soveltamisajan olisi periaatteessa oltava riittävän pitkä, jotta se ei vähentäisi satamaoperaattoreiden ja sähköntoimittajien halukkuutta alkaa tehdä tarvittavia investointeja maasähkölaitteisiin tai jatkaa tällaisia investointeja. Soveltamisaika antaa oikeusvarmuuden myös alusten liikenteenharjoittajille, joiden on suunniteltava alusten varustukseen tehtäviä investointejaan. 
               
            
            
               Poikkeus ei kuitenkaan saisi haitata voimassa olevan lainsäädäntökehyksen kehittämistä ja siinä olisi otettava huomioon energiaverodirektiivin tuleva tarkistaminen sekä se, että neuvosto saattaa antaa säädöksen energiaverodirektiivin muuttamista koskevan komission ehdotuksen perusteella. Kyseinen uudelleentarkastelu on jatkoa energiaverodirektiivin arvioinnille
                  7
                ja EU:n energiaverotuskehyksestä 28. marraskuuta 2019 annetuille neuvoston päätelmille
                  8
               . Neuvosto pyysi päätelmissään komissiota analysoimaan ja arvioimaan mahdollisia vaihtoehtoja, jotta komissio voi aikanaan antaa ehdotuksen energiaverodirektiivin tarkistamisesta. Lisäksi neuvosto pyysi komissiota kiinnittämään erityistä huomiota direktiivin soveltamisalaan, vähimmäisverokantoihin sekä erityisiin verohuojennuksiin ja -vapautuksiin. 
            
            
            
               Vaikka tässä tilanteessa vaikuttaa aiheelliselta myöntää lupa haetulle ajanjaksolle, poikkeuksen voimassaolo ei kuitenkaan saisi rajoittaa sellaisten asiaa koskevien yleisten säännösten soveltamista, jotka tulevat voimaan ennen kesäkuuta 2027.
            
            
            
               
                  Valtiontukisäännöt
               
               
                  Tanskan viranomaisten suunnittelema alennettu verokanta 0,4 äyriä kilowattitunnilta (noin 0,535 euroa megawattitunnilta
                     9
                  ) oli pyynnön esittämisajankohtana direktiivissä 2003/96/EY säädetyn yrityskäyttöön tarkoitetun sähkön vähimmäisverokannan mukainen.
               
               
                  Toimenpide näyttää näin ollen kuuluvan komission asetuksen (EU) N:o 651/2014 44 artiklan soveltamisalaan. Mainitussa artiklassa säädetään edellytyksistä, joilla direktiivissä 2003/96/EY tarkoitettujen ympäristöverojen alennusten muodossa myönnettävä tuki voidaan vapauttaa valtiontukien ilmoitusvaatimuksista. Tässä vaiheessa ei kuitenkaan voida määrittää, täyttyvätkö kaikki mainitussa asetuksessa säädetyt edellytykset, eikä ehdotuksella neuvoston täytäntöönpanopäätökseksi vaikuteta jäsenvaltioiden velvollisuuteen varmistaa, että noudatetaan valtiontukisääntöjä, ja poikkeuksen saaneiden tukimuotojen osalta erityisesti komission asetusta (EU) N:o 651/2014.
               
            
            
               •Yhdenmukaisuus unionin muiden politiikkojen kanssa
            
            
               
                  Ympäristöä ja ilmastonmuutosta koskeva politiikka
               
            
         
         
            
               
                  Toimenpide, jota pyyntö koskee, liittyy pääasiassa EU:n ympäristö- ja ilmastopolitiikkaan. Toimenpiteellä parannetaan paikallista ilmanlaatua ja vähennetään melua siinä määrin kuin sillä vähennetään laivapolttoaineiden polttamista satamassa olevilla aluksilla. Ilmanlaatua koskevan direktiivin 2008/50/EY
                     10
                   13 artiklan mukaan jäsenvaltioiden on varmistettava, että useiden ilmansaasteiden tasot noudattavat kyseisessä direktiivissä vahvistettuja raja-arvoja, tavoitearvoja ja muita ilmanlaatua koskevia vaatimuksia. Täyttääkseen kyseiset velvollisuutensa jäsenvaltioiden on tarvittaessa löydettävä ratkaisuja esimerkiksi satamissa laiturissa olevien alusten päästöongelmiin. Voidaan siis ajatella, että satamissa, joissa tällaisia ongelmia esiintyy, maasähkön käyttöä edistetään yleisen ilmanlaatustrategian mukaisesti. Maasähkön käyttöön rohkaistaan myös meriliikenteessä käytettävien polttoaineiden rikkipitoisuutta sääntelevässä direktiivissä (EU) 2016/802
                     11
                  . Tämä myös edistäisi luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY mukaisten typpilaskeumia koskevien vaatimusten noudattamista. Tanskan viranomaiset odottavat tältä osin, että risteilyaluksilla tapahtuvasta sähköntuotannosta peräisin olevia ilman epäpuhtauksien (NOx, SOx, PM10, PM2,5) paikallisia päästöjä voitaisiin vähentää merkittävästi ja jopa 90 prosenttia ottaen huomioon, että joitakin lisäteho- ja varavoimajärjestelmiä ei voida kytkeä pois päältä.
               
               
                  Energiapolitiikka
               
               
                  Toimenpide on vaihtoehtoisten polttoaineiden infrastruktuurin käyttöönotosta annetun direktiivin 2014/94/EU
                     12
                   mukainen. Direktiivi koskee maasähköpisteiden asentamista satamiin, joissa on niille kysyntää ja joissa kustannukset eivät ole suhteettomat verrattuna hyötyihin, ympäristöhyödyt mukaan luettuina. Se on myös tunnustettu yhteisen edun mukaiseksi tavoitteeksi valtiontuen myöntämiseksi Euroopan unionin toiminnasta tehdyn sopimuksen (SEUT-sopimus) 107 artiklan 1 kohdan nojalla
                     13
                  .
               
               
                  Tässä yhteydessä on muistettava, että maasähkön epäsuotuisan kilpailuaseman yhtenä merkittävänä syynä on se, että maasähkön vaihtoehto eli sähkön tuottaminen merisatamissa olevilla aluksilla on nykyään täysin verotonta: sen lisäksi, että sähkön tuottamiseksi poltettava laivapolttoaine on vapautettu verosta direktiivin 2003/96/EY 14 artiklan 1 kohdan a alakohdan mukaisessa normaalitilanteessa, myös itse aluksella tuotettava sähkö on vapautettu verosta (ks. direktiivin 2003/96/EY 14 artiklan 1 kohdan c alakohta). Vaikka jälkimmäistä verovapautta voi olla vaikea pitää yhteensopivana unionin ympäristötavoitteiden kanssa, siinä on kuitenkin otettu huomioon käytännön näkökohdat. Aluksilla tuotetun sähkön verottaminen edellyttäisi, että aluksen omistaja, joka on usein sijoittautunut kolmanteen maahan, tai liikenteenharjoittaja antaa ilmoituksen kulutetun sähkön määrästä. Ilmoituksessa olisi eriteltävä myös, mikä osuus sähköstä on kulutettu sen jäsenvaltion aluevesillä, jossa vero on maksettava. Tämä aiheuttaisi valtavan hallinnollisen rasituksen alusten omistajille, koska ilmoitukset olisi annettava kaikista jäsenvaltioista, joiden aluevesillä alus on purjehtinut. Tässä tilanteessa voi olla aiheellista, että vähemmän saastuttavaa maasähköä ei aseteta huonompaan asemaan, vaan Tanskan sallitaan soveltaa alennettua verokantaa.
               
               
                  Liikennepolitiikka
               
               
                  Toimenpide vastaa maasähkön käytön edistämisestä unionin satamissa laiturissa olevissa aluksissa annettua komission suositusta 2006/339/EY
                     14
                   ja komission tiedonantoa, joka koskee EU:n meriliikennepolitiikan strategisia tavoitteita ja suosituksia
                     15
                  .
               
               
                  Sisämarkkinat ja terve kilpailu
               
               
                  Sisämarkkinoiden ja terveen kilpailun kannalta haettu toimenpide ainoastaan vähentää laivapolttoaineille myönnetyn verovapautuksen aiheuttamaa nykyistä vääristymää satamissa laiturissa olevien alusten kahden kilpailevan sähkölähteen välillä, joita ovat aluksella tuotettava sähkö ja maasähkö.
               
               
                  Tanskan viranomaiset eivät ole havainneet merkittäviä muutoksia siinä, valitsevatko alusten omistajat satamat maasähköpisteiden saatavuuden perusteella. Tällä hetkellä maasähköä käyttävät lähinnä matkustajalautat ja kalastusalukset. Lisäksi Tanskan viranomaiset toteavat, että lastialukset käyttävät maasähköä tietyssä määrin, mutta erityisesti silloin, kun ne ovat satamassa pidemmän aikaa. Tanskan viranomaisten mukaan Tanskan satamissa ei ole vielä liitäntäpisteitä maasähköä käyttäville suurille aluksille, kuten risteilyaluksille tai konttialuksille.
               
               
                  Koska järjestelmä vähentää alusten kustannuksia, se vaikuttaa jäsenvaltioiden väliseen kauppaan. Vaikutus on kuitenkin arvioitu vähäiseksi, sillä matkustajien toiveet ja lastin määränpää määrittävät, käyvätkö alukset Tanskan satamissa. 
               
               
                  Lisäksi Tanskan viranomaiset pitävät järjestelmää kilpailun kannalta neutraalina, koska maasähkön käyttömahdollisuus on avoin kaikille aluksille, jotka täyttävät edellä mainitut edellytykset ja jotka käyvät Tanskan satamissa, riippumatta siitä, minkä lipun alla ne purjehtivat. Kansallisten talouden toimijoiden verokohtelu ei ole edullisempaa muihin EU:n jäsenvaltioihin sijoittautuneisiin kilpailijoihin verrattuna.
               
               
                  Rajoitusta soveltaa alennettua verokantaa vähintään 380 voltin maasähkön toimituksiin aluksille, voitaisiin katsoa vääristävän markkinoita. Käytännössä kauppa-aluksille ei kuitenkaan toimiteta maasähköä, jonka jännite on alle 380 volttia, Tällaisen jännitteen sähköä toimitetaan vain pienille huvialuksille.
               
               
                  Satamien välisen kilpailun osalta voidaan odottaa, että jäsenvaltioiden väliseen kauppaan ei juurikaan tule kohdistumaan vaikutuksia, jotka johtuisivat siitä, että alukset muuttavat reittiään saadakseen maasähköä, johon sovelletaan alennettua verokantaa. Tällaisessa tilanteessa maasähkön käytöstä ei veronalennuksesta huolimatta todennäköisesti ainakaan lyhyellä aikavälillä tule halvempaa kuin aluksella tuotettavan sähkön käytöstä, joten maasähkön veronalennus ei todennäköisesti myöskään houkuttele aluksia muuttamaan reittiään tämän mahdollisuuden mukaisesti eikä siten merkittävästi vääristä satamien välistä kilpailua.
               
               
                  Ottaen huomioon, kuinka pitkäksi ajaksi alennetun verokannan soveltamista koskevaa lupaa ehdotetaan jatkettavan, on epätodennäköistä, että edellisissä kappaleissa tehty analyysi muuttuisi ennen toimenpiteen voimassaolon päättymistä, jollei nykyisessä kehyksessä ja tilanteessa tapahdu merkittäviä muutoksia.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Neuvoston direktiivin 2003/96/EY 19 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  SEUT-sopimuksen 113 artiklan soveltamisalaan kuuluva välillinen verotus ei sinänsä kuulu kyseisen perussopimuksen 3 artiklassa tarkoitettuun unionin yksinomaiseen toimivaltaan.
               
               
                  Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan nro 2 mukaisesti toissijaisuusperiaatteen noudattamisen tarkastelua varten.
               
            
         
         
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen asianomaisen tavoitteen saavuttamiseksi.
               
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös. Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Toimenpide ei edellytä voimassa olevan lainsäädännön arviointia.
               
            
            
               •Sidosryhmien kuuleminen
            
            
               
                  Tämä ehdotus perustuu Tanskan esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvittu.
               
            
            
               •Vaikutustenarviointi
            
            
               
                  Ehdotus koskee luvan antamista yhdelle jäsenvaltiolle sen omasta pyynnöstä, eikä se edellytä vaikutusten arviointia.
               
               
                  Tanskan toimittamien tietojen mukaan toimenpiteen vaikutus verotuloihin on rajallinen. Tarkkaan ottaen toimenpiteen arvioidaan Tanskan viranomaisten mukaan aiheuttavan 15 miljoonan Tanskan kruunun vuotuiset verotulojen menetykset tulevina vuosina.
               
               
                  Monet Tanskan kauppasatamat ovat historiallisista syistä tarjonneet maasähköä aluksille. Tanskan viranomaiset ovat havainneet, että muutaman viime vuoden aikana useat satamat ovat asentaneet maasähköpisteitä ja suunnittelevat niiden asentamista suuremmille aluksille, kuten matkustajalautoille, jotka liikennöivät säännöllisesti kansainvälisillä ja kansallisilla reiteillä. Tämä koskee myös kansainvälisessä liikenteessä olevia risteilyaluksia. Jotkin Tanskan satamat ovat myös ottaneet käyttöön siirrettäviä maasähköasemia lastialuksia varten. Matkustajalauttoja ja risteilyaluksia varten tarvitaan uusia infrastruktuurilaitteistoja, jotta niille voidaan toimittaa riittävästi sähköä.
               
               
                  Tanskan viranomaiset arvioivat toimenpiteen edistävän huomattavasti sen ympäristötavoitteiden saavuttamista ja erityisesti parantavan ilmanlaatua siten kuin on tarkoitettu ilmanlaadusta ja sen parantamisesta annetussa direktiivissä 2008/50/EY. Maasähkön käytön ansiosta rikkidioksidi-, typpioksidi-, hiukkas- ja hiilioksidipäästöt ovat vähentyneet. Toimenpiteen täyttä potentiaalia ei ole saavutettu, sillä kalliita laitteistoja ja välineitä tarvitaan sekä satamalaitureille että aluksille.
               
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Se perustuu Tanskan esittämään pyyntöön ja koskee ainoastaan kyseistä jäsenvaltiota.
               
            
            
               •Perusoikeudet
            
            
               
                  Toimenpide ei vaikuta perusoikeuksiin.
               
            
         
         
            
               4.TALOUSARVIOVAIKUTUKSET
            
            
               
                  Toimenpiteestä ei aiheudu taloudellista tai hallinnollista rasitusta unionille. Näin ollen ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Toteuttamissuunnitelma ei ole tarpeen. Tämä ehdotus koskee luvan antamista veronalennukseen yhdelle jäsenvaltiolle sen omasta pyynnöstä. Lupa annetaan rajoitetuksi ajaksi 17. kesäkuuta 2027 saakka. Sovellettavan verokannan on oltava energiaverodirektiivissä vahvistetun verotuksen vähimmäistason mukainen. Toimenpidettä voidaan arvioida, jos sen uusimista pyydetään voimassaoloajan päättymisen jälkeen.
               
            
            
               •Selittävät asiakirjat (direktiivien osalta)
            
            
               
                  Ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen 1 artiklan mukaan Tanskalle annetaan lupa soveltaa alennettua verokantaa sähköön, joka toimitetaan suoraan Tanskan satamissa laiturissa oleville aluksille, ei kuitenkaan yksityisille huvialuksille, jäljempänä ”maasähkö”. Verokannan täytyy olla direktiivissä vahvistetun yrityskäyttöön tarkoitetun sähkön verotuksen vähimmäistason mukainen. Sähköä ei ole mahdollista toimittaa alennetulla verokannalla yksityisille huvialuksille, sellaisina kuin ne määritellään direktiivin 2003/96/EY 14 artiklan 1 kohdan c alakohdan toisessa alakohdassa.
               
               
                  Ehdotuksen 2 artiklan mukaan pyydetty lupa myönnetään Tanskan pyynnön mukaisesti siten, että se on voimassa 18. kesäkuuta 2021 ja 17. kesäkuuta 2027 välisen ajan, jolloin se on jatkoa nykyiselle neuvoston täytäntöönpanopäätökselle 2015/993/EU ja direktiivissä sallitun kuuden vuoden enimmäisajan mukainen.
               
            
            
               2021/0110 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Tanskalle soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  16
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Tanskalle on annettu neuvoston täytäntöönpanopäätöksellä 2015/993/EU
                  17
                direktiivin 2003/96/EY 19 artiklan mukainen lupa soveltaa 18 päivään kesäkuuta 2021 asti alennettua verokantaa sähköön, joka toimitetaan suoraan satamassa kiinnitettyinä oleville aluksille, ei kuitenkaan yksityisille huvialuksille, jäljempänä ’maasähkö’.
            
         
         
            
               (2)Tanska on pyytänyt 5 päivänä toukokuuta 2020 päivätyllä kirjeellä lupaa jatkaa alennetun sähköverokannan soveltamista maasähköön direktiivin 2003/96/EY 19 artiklan nojalla. Tanskan viranomaiset ovat antaneet lisätietoja 16 päivänä helmikuuta 2020 päivätyssä kirjeessään.
            
            
               (3)Alennetulla verokannalla, jota Tanska aikoo soveltaa, pyritään jatkamaan maasähkön käytön edistämistä. Maasähkön käytön katsotaan olevan ympäristön kannalta vähemmän haitallinen tapa tyydyttää sähkön tarve satamissa laiturissa olevilla aluksilla kuin laivapolttoaineiden polttaminen tällaisilla aluksilla.
            
            
               (4)Koska maasähkön käytöstä ei synny laivapolttoaineiden polttamisesta aiheutuvia ilmansaastepäästöjä, se parantaa satamakaupunkien ilmanlaatua ja vähentää melua. Tämän vuoksi alennetun verokannan jatketulla soveltamisella maasähköön odotetaan edistävän unionin ympäristö-, terveys- ja ilmastopolitiikan tavoitteita.
            
            
               (5)Tanskalle annettava lupa soveltaa edelleen alennettua verokantaa maasähköön ei ylitä sitä, mikä on tarpeen maasähkön käytön lisäämiseksi, koska aluksilla tapahtuva sähköntuotanto on useimmissa tapauksissa edelleen kilpailukykyisempi vaihtoehto. Samasta syystä ja teknologian melko pienen markkinaosuuden vuoksi alennettu verokanta ei todennäköisesti johda voimassaoloaikanaan merkittävään kilpailun vääristymiseen eikä siten vaikuta kielteisesti sisämarkkinoiden toimintaan.
            
            
               (6)Kunkin direktiivin 2003/96/EY 19 artiklan 2 kohdan nojalla myönnettävän luvan voimassaoloajan olisi oltava tiukasti rajattu. Jotta varmistetaan, että lupa myönnetään riittävän pitkäksi ajanjaksoksi, joka kannustaa asianomaisia talouden toimijoita tekemään tarvittavat investoinnit, on aiheellista myöntää pyydetty lupa 17 päivään kesäkuuta 2027 asti. Kuitenkin, jos neuvosto antaa maasähkön veroetuja koskevia yleisiä säännöksiä Euroopan unionin toiminnasta tehdyn sopimuksen 113 artiklan tai jonkin muun kyseisen sopimuksen asiaankuuluvan määräyksen nojalla, kyseisen luvan soveltaminen olisi lopetettava tällaisten säännösten soveltamisen alkamispäivästä, jos tällaisia säännöksiä aletaan soveltaa ennen 17 päivää kesäkuuta 2027. 
            
            
               (7)Jotta satamaoperaattorit ja alusten liikenteenharjoittajat saisivat oikeudellisen varmuuden ja jotta vältettäisiin sähkön jakelijoille ja uudelleenjakelijoille koituvan hallinnollisen rasituksen mahdollinen lisääntyminen, pyydetyn luvan olisi muodostettava saumaton jatkumo täytäntöönpanopäätöksellä 2015/993/EU käyttöön otettujen aikaisempien järjestelyjen kanssa.
            
            
               (8)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Tanskalle annetaan lupa soveltaa alennettua verokantaa sähköön, joka toimitetaan suoraan satamissa laiturissa oleville aluksille, ei kuitenkaan yksityisille huvialuksille, jäljempänä ’maasähkö’, edellyttäen että direktiivin 2003/96/EY 10 artiklassa tarkoitettuja verotuksen vähimmäistasoja noudatetaan.
            
            
               2 artikla
            
            
               Tätä päätöstä sovelletaan 18 päivästä kesäkuuta 2021 alkaen 17 päivään kesäkuuta 2027.
            
            
               Kuitenkin, jos neuvosto antaa maasähkön veroetuja koskevia yleisiä sääntöjä Euroopan unionin toiminnasta tehdyn sopimuksen 113 artiklan tai jonkin muun kyseisen sopimuksen asiaankuuluvan määräyksen nojalla, tämän päätöksen voimassaolo lakkaa päivänä, jona näiden yleisten sääntöjen soveltaminen alkaa.
            
            
               3 artikla
            
            
               Tämä päätös on osoitettu Tanskan kuningaskunnalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 283, 31.10.2003, s. 51–70.
               
               
                  
                     (2)
                  
                        EUVL L 159, 25.6.2015, s. 68–69.
               
               
                  
                     (3)
                  
                        Ilmaisu ”yksityinen huvialus” määritellään energiaverodirektiivin 14 artiklan 1 kohdan c alakohdan toisessa alakohdassa.
               
               
                  
                     (4)
                  
                        Kaikki laskelmat perustuvat 1. lokakuuta 2019 voimassa olleeseen valuuttakurssiin, jonka mukaan 1 euro on 7,4662 Tanskan kruunua. Ks. EUVL C 329, 1.11.2019. s. 3.
               
               
                  
                     (5)
                  
                        Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1–78).
               
               
                  
                     (6)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006).
               
               
                  
                     (7)
                  
                        SWD (2019) 329 final.
               
               
                  
                     (8)
                  
                        Neuvoston päätelmät, 28. marraskuuta 2019, 14608/19, FISC 458. 
               
               
                  
                     (9)
                  
                        Kaikki laskelmat perustuvat 1. lokakuuta 2019 voimassa olleeseen valuuttakurssiin, jonka mukaan 1 euro on 7,4662 Tanskan kruunua. Ks. EUVL C 329, 1.11.2019. s. 3.
               
               
                  
                     (10)
                  
                        Euroopan parlamentin ja neuvoston direktiivi 2008/50/EY, annettu 21 päivänä toukokuuta 2008, ilmanlaadusta ja sen parantamisesta (EUVL L 152, 11.6.2008, s. 1).
               
               
                  
                     (11)
                  
                        Euroopan parlamentin ja neuvoston direktiivi (EU) 2016/802, annettu 11 päivänä toukokuuta 2016, tiettyjen nestemäisten polttoaineiden rikkipitoisuuden vähentämisestä (EUVL L 132, 21.5.2016, s. 58–78).
               
               
                  
                     (12)
                  
                        Euroopan parlamentin ja neuvoston direktiivi 2014/94/EU, annettu 22 päivänä lokakuuta 2014, vaihtoehtoisten polttoaineiden infrastruktuurin käyttöönotosta (EUVL L 307, 28.10.2014, s. 1–20).
               
               
                  
                     (13)
                  
                        C(2014) 2231 final, 9. huhtikuuta 2014.
               
               
                  
                     (14)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006).
               
               
                  
                     (15)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”EU:n meriliikennepolitiikka vuoteen 2018 saakka: strategiset tavoitteet ja suositukset” (KOM(2009) 8 lopullinen, 21.1.2009).
               
               
                  
                     (16)
                  
                        EUVL L 283, 31.10.2003, s. 51.
               
               
                  
                     (17)
                  
                        Neuvoston täytäntöönpanopäätös (EU) 2015/993, annettu 19 päivänä kesäkuuta 2015, luvan antamisesta Tanskalle soveltaa alennettua verokantaa satamissa suoraan aluksille toimitettavaan sähköön direktiivin 2003/96/EY 19 artiklan mukaisesti (EUVL L 159, 21.10.2014, s. 68).